《句》
唐代·褚载

相逢多是醉醺然，应有囊中子母钱。（下见《海录碎事》）

有兴欲沽红曲酒，无人同上翠旌楼。

星斗离披烟霭收，玉蟾蜍耀海东头。（《月诗》）

鹿胎冠子水晶簪，长啸欹眠紫桂阴。（《送道士》）

躞蹀马摇金络脑，婵娟人坠玉搔头。

狂歌放饮浑成性，知道逍遥出俗笼。

除却洛阳才子后，更谁封恨吊怀沙。

莲浦浪澄堪倚钓，柳堤风暖好垂鞭。

上马等闲销白日，出门轻薄倚黄金。（《少年行》）

净名方丈虽然病，曼倩年涯未有多。

作者简介：载，字厚子，家贫，客梁、宋间，困甚，以诗投襄阳节度使邢君牙云：“西风昨夜坠红兰，一宿邮亭事万般。无地可耕归不得，有思堪报死何难。流年怕老看将老，百计求安未得安。一卷新诗满怀泪，频来门馆诉饥寒。”君牙怜之，赠绢十匹，荐于郑滑节度使，不行。乾宁五年，礼部侍郎裴贽知贡举，君牙之荐之，遂擢第。文德中，刘子长出镇浙西，行次江西，时陆威侍郎犹为郎吏，亦寓于此。载缄二轴投谒，误以子长之卷画贽于威，威览之，连见数字触家讳，威矍然，载错愕，白以大误。寻谢以长笺，略曰：“曹兴之图画虽精，终惭误笔；殷浩之兢持太过，翻达空函。”威激赏而终不能引拔，后竟流落而卒。集三卷，今传。